Etisk Råd foreslår at ældre over 65 år skal kunne gå til lægen og få skrevet inde i deres journaler, hvis de ikke ønsker genoplivning.

Etisk Råd anbefaler nu en lovændring, så den enkelte person i højere grad har ret til selv at bestemme, om man vil genoplives eller ej i tilfælde af f.eks. et hjertestop.

Udmeldingen kommer i kølvandet på en debat om, hvorvidt man har ret til at dø i fred.

For i takt med at der bliver flere muligheder for at genoplive og holde syge mennesker i live, er der mange, der frygter at havne i en situation, hvor livet ikke længere er værdigt, og hvor de hellere ville være døde.

"Må ikke genoplives"

I Ældresagen hører de fra folk, som har overvejet at få et skilt om halsen, hvor der står "må ikke genoplives". Andre overvejer at få samme budskab tatoveret på brystet.

Men der er ingen garanti for, at ønsket bliver fulgt. For ifølge loven er det en læge, der skal afgøre, om en person skal genoplives eller ej.

Den lov har 83-årige Edith Knudsen fra Skive svært ved at se det fornuftige i. Hun har selv et stærkt ønske om måden, hun skal dø på:

- Et hjertestop. Falde om, være færdig og komme herfra.

Hun ønsker derfor ikke at blive genoplivet, hvis hun en dag får hjertestop:

- Hvis man faldt om, og de skulle arbejde en masse med en, og man kom til at sidde og ikke kunne klare sig selv og man skal have hjælp til alting, måske heller ikke helt åndsfrisk igen. Jeg kan slet ikke se, hvad det skulle gavne, siger Edith Knudsen til TV 2.

Hun har nu planer om at få lavet et armbånd, der viser, at hun frabeder sig genoplivning.

Etisk Råd vil have loven ændret

Men ifølge Etisk Råd er der et problem:

- Som civil person skal man jo hjælpe folk i nød og forsøge genoplivning, så der er loven ganske klar, men der jo på en eller måde et problem med selvbestemmelse, siger Gorm Greisen, som er formand for Etisk Råd.

Synes du så, man skulle lave loven om, så man i højere grad skulle tage hensyn til de ønsker, de ældre har?

- Ja, det tror jeg, jeg synes, siger formanden.

En lov, der handler om døden – som betyder, at det altså ikke kun er læger, der beslutter, hvorvidt man skal genoplives. Men samtidig handler det også om at bryde et tabu:

- I vores kultur er vi blevet så dødsfornægtende. Jeg er selv læge, og vi har en tilbøjelighed til at snakke om flere muligheder for at leve længere – og en god død og jo også en vigtigt ting, lyder det fra Gorm Greisen fra Etisk Råd.

Han foreslår nu at ældre over 65 år skal kunne gå til deres praktiserende læge og få skrevet inde i deres journaler, hvis de ikke ønsker genoplivning efter et hjertestop.